B4-0377, 0379, 0385, 0386 και 0402/99

Ψήφισμα σχετικά με την κατάσταση στο Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Κοσσυφοπέδιο και στην πρώην Γιουγκοσλαβία,

- έχοντας υπόψη τις αποφάσεις 1160 (1998), 1199 (1998) και 1203 (1998) του Συμβουλίου Ασφαλείας των Ηνωμένων Εθνών,

A. συγκλονισμένο από την αυξανόμενη βαναυσότητα της διαδικασίας εθνοκάθαρσης στο Κοσσυφοπέδιο και από την ανθρώπινη τραγωδία που εξελίσσεται την περιοχή εξαιτίας αυτής της διαδικασίας,

Β. λαμβάνοντας υπόψη ότι η σερβική εκστρατεία εκφοβισμού και επίθεσης κατά του αλβανικού πληθυσμού στο Κοσσυφοπέδιο εντάθηκε περαιτέρω τους τελευταίους μήνες και κορυφώθηκε με την καταστροφή πολλών χωριών και τη μαζική έξοδο, υπό τρομακτικές συνθήκες, εκατοντάδων χιλιάδων ανδρών, γυναικών και παιδιών προς γειτονικές χώρες,

Γ. τονίζοντας ότι αυτή η βάναυση επίθεση των σερβικών και γιουγκοσλαβικών αρχών όχι μόνο προκάλεσε μια από τις χειρότερες ανθρωπιστικές τραγωδίες στην Ευρώπη μετά το τέλος του Β' Παγκοσμίου Πολέμου, αλλά επίσης αποσταθεροποίησε σοβαρά την κατάσταση σε ολόκληρο το νότιο τμήμα των Βαλκανίων,

Δ. επισημαίνοντας ότι η δραματική αύξηση της βίας και των παραβιάσεων των δικαιωμάτων του ανθρώπου πρέπει να θεωρηθεί ως εσκεμμένη προσπάθεια του Προέδρου Μιλόσεβιτς και των σερβικών και γιουγκοσλαβικών αρχών να καταστρέψουν τη συλλογική ταυτότητα του λαού του Κοσσυφοπεδίου,

Ε. τονίζοντας ότι η άρνηση του Προέδρου Μιλόσεβιτς να δεχθεί μια ειρηνική και κατόπιν διαπραγματεύσεων λύση της βάρβαρης σύγκρουσης στο Κοσσυφοπέδιο, η συνεχιζόμενη επίθεση κατά του λαού του Κοσσυφοπεδίου και η ολοένα κλιμακούμενη ανθρώπινη τραγωδία στην περιοχή κατέστησαν αναπόφευκτη την απόφαση του ΝΑΤΟ να ξεκινήσει την επιχείρηση «Συμμαχική Δύναμη» κατά στρατιωτικών στόχων στην Ομοσπονδιακή Δημοκρατία της Γιουγκοσλαβίας,

ΣΤ. επισημαίνοντας ότι το ΝΑΤΟ, ύστερα από ομόφωνη απόφαση των κρατών μελών του, αποφάσισε να αναλάβει περιορισμένη στρατιωτική δράση κατά των δυνάμεων της Ομοσπονδιακής Δημοκρατίας της Γιουγκοσλαβίας, προκειμένου να επιτύχει την εκ μέρους της Ομοσπονδιακής Δημοκρατίας της Γιουγκοσλαβίας τήρηση των παλαιότερων συμφωνιών και των αρχών που περιέχονται στο σχέδιο συμφωνίας του Ραμπουγιέ,

Ζ. επισημαίνοντας με βαθειά θλίψη ότι, παρά τις προσπάθειες του ΝΑΤΟ να περιορίσει τις απώλειες από τον άμαχο πληθυσμό, οι αεροπορικές επιδρομές του ΝΑΤΟ εναντίον στρατιωτικών στόχων στην Ομοσπονδιακή Δημοκρατία της Γιουγκοσλαβίας έχουν επίσης προκαλέσει θύματα μεταξύ του άμαχου πληθυσμού,

Η. εκφράζοντας τη λύπη του για το γεγονός ότι τα Ηνωμένα Έθνη και το Συμβούλιο Ασφαλείας δεν μπόρεσαν να συμμετάσχουν πλήρως στην απόφαση για εξαναγκασμό του Προέδρου Μιλόσεβιτς να δεχθεί μια κατόπιν διαπραγματεύσεων επίλυση της σύγκρουσης στο Κοσσυφοπέδιο, επειδή δύο μόνιμα μέλη του Συμβουλίου Ασφαλείας παρεμπόδισαν τη δυνατότητά του να υποστηρίξει το κύρος του ΟΗΕ και να εφαρμόσει τις αποφάσεις του σχετικά με το ζήτημα αυτό,

Θ. επισημαίνοντας ότι μια σταθερή και εποικοδομητική μακροπρόθεσμη σχέση με τη Ρωσική Ομοσπονδία έχει μεγάλη σπουδαιότητα τόσο για την ΕΕ όσο και για το ΝΑΤΟ[semigr ] ότι, ωστόσο, μια τέτοια σχέση δεν θα πρέπει να εμποδίζει την ΕΕ και το ΝΑΤΟ να αναλάβουν δράση κατά της γενοκτονίας και της αποσταθεροποίησης σε μια περιοχή που ήδη βρίσκεται σε αναβρασμό,

Ι. τονίζοντας ότι η ενίσχυση των διεθνών κανόνων για τα δικαιώματα του ανθρώπου πρέπει να έχει προβάδισμα έναντι της εθνικής κυριαρχίας,

ΙΑ. εκτιμώντας ότι η ενισχυμένη συνεργασία και η ισότιμη κατανομή των βαρών μεταξύ των κρατών μελών της ΕΕ αποτελούν επιτακτική ανάγκη λόγω της οξείας προσφυγικής κρίσης που βρίσκεται εν εξελίξει στο Κοσσυφοπέδιο, το Μαυροβούνιο, την πρώην Γιουγκοσλαβική Δημοκρατία της Μακεδονίας και την Αλβανία,

ΙΒ. τονίζοντας περαιτέρω ότι πρέπει να δοθεί προτεραιότητα στην περίθαλψη των ανθρώπων στην περιοχή - με εξασφάλιση καταλύματος, τροφής και ιατρικής περίθαλψης - ώστε να μπορέσουν να επιστρέψουν γρήγορα στα σπίτια τους μόλις τελειώσει η σύγκρουση, αλλά ότι, εν είδει έκτακτου και προσωρινού μέτρου, ορισμένοι πρόσφυγες πρέπει επίσης να βρουν περίθαλψη στα κράτη μέλη της Ένωσης,

ΙΓ. λαμβάνοντας υπόψη ότι καθίσταται ολοένα και πιο προφανής η ανάγκη για συνολική προσέγγιση ως προς τη συγκεκριμένη περιοχή, έτσι ώστε να αντιμετωπισθούν εις βάθος όλα τα προβλήματα των χωρών της Νοτιοανατολικής Ευρώπης και να επιτευχθεί πραγματική σταθερότητα στην περιοχή,

ΙΔ. ανησυχώντας βαθύτατα για την κατάσταση στη Δημοκρατία Σρπσκα, όπου οι νέες εξελίξεις θέτουν σε σοβαρό κίνδυνο τις εύθραυστες συμφωνίες του Ντέιτον,

ΙΕ. εκτιμώντας ότι οι πληθυσμοί του Κοσσυφοπεδίου, της Σερβίας και του Μαυροβουνίου αποτελούν θύματα μιας εσκεμμένης εγκληματικής πολιτικής που εφαρμόζεται από τον Πρόεδρο Μιλόσεβιτς και το καθεστώς του,

1. καταδικάζει σθεναρά την εσκεμμένη και μαζική πολιτική εθνοκάθαρσης και το βάναυσο αφανισμό ανθρώπινων ζωών και περιουσιών εκ μέρους των σερβικών και γιουγκοσλαβικών στρατευμάτων και παραστρατιωτικών δυνάμεων στο Κοσσυφοπέδιο[semigr ]

2. δέχεται ότι η στρατιωτική δράση κατά των δυνάμεων της Ομοσπονδιακής Δημοκρατίας της Γιουγκοσλαβίας κατέστη αναπόφευκτη μετά την αποτυχία των συνομιλιών του Ραμπουγιέ και το ατελέσφορο των περαιτέρω προσπαθειών μεσολάβησης[semigr ]

3. καλεί τις σερβικές και γιουγκοσλαβικές αρχές να εφαρμόσουν αμέσως και πλήρως τις διατάξεις των αποφάσεων 1160 (1998), 1199 (1998) και 1203 (1998) του Συμβουλίου Ασφαλείας του ΟΗΕ και:

- να αποσύρουν τα σερβικά και γιουγκοσλαβικά στρατεύματα από το Κοσσυφοπέδιο και να σταματήσουν τη διαδικασία εθνοκάθαρσης και το βάναυσο αφανισμό ανθρώπινων ζωών και περιουσιών,

- να δημιουργήσουν τις προϋποθέσεις ώστε να μπορούν οι πρόσφυγες να επιστρέψουν με ασφάλεια στα σπίτια τους,

- να συγκατατεθούν στην ανάπτυξη μιας διεθνούς δύναμης ασφαλείας,

- και να δημιουργήσουν τις προϋποθέσεις μιας πολιτικής επίλυσης της σύγκρουσης στο Κοσσυφοπέδιο,

4. είναι πεπεισμένο ότι μια βιώσιμη πολιτική λύση πρέπει να βασίζεται στη διεθνώς εγγυημένη ουσιαστική αυτονομία του Κοσσυφοπεδίου εντός των υφιστάμενων συνόρων της Ομοσπονδίας της Γιουγκοσλαβίας[semigr ]

5. χαιρετίζει την πρωτοβουλία του Γενικού Γραμματέα των Ηνωμένων Εθνών Κόφι Αννάν για τον τερματισμό της σύγκρουσης[semigr ]

6. ζητεί επίμονα από το Συμβούλιο να καταβάλει κάθε δυνατή προσπάθεια για τη συμμετοχή του Συμβουλίου Ασφαλείας του ΟΗΕ και της Προεδρίας του ΟΑΣΕ, προκειμένου να αντιμετωπισθεί αυτή η ανθρωπιστική κατάσταση εκτάκτου ανάγκης και να οργανωθεί η ανάπτυξη μιας πολυεθνικής χερσαίας δύναμης που θα έχει λάβει εντολή για διατήρηση και επιβολή της ειρήνης, έτσι ώστε να καταστεί δυνατή η επιστροφή των προσφύγων σε ολόκληρο το Κοσσυφοπέδιο[semigr ]

7. καλεί την Επιτροπή, το Συμβούλιο και τα κράτη μέλη να προσφύγουν στο Συμβούλιο Ασφαλείας εξ ονόματος της Ευρωπαϊκής Ένωσης, σε στενή συννενόηση με τη Ρωσία καθώς και με τις ΗΠΑ, για να του ζητήσουν να δημιουργήσει μια «προστατευόμενη ανθρωπιστική ζώνη» που να καλύπτει το σύνολο του Κοσσυφοπεδίου[semigr ]

8. καλεί το Συμβούλιο, την Επιτροπή και τα κράτη μέλη να διαδραματίσουν πρωταγωνιστικό ρόλο όσον αφορά τη χορήγηση βοήθειας προς τα γειτονικά κράτη και περιοχές όπου έχουν καταφύγει οι πρόσφυγες, και να βοηθήσουν τους πρόσφυγες, ανάλογα με το μέγεθος και τις οικονομικές δυνατότητες των κρατών μελών[semigr ]

9. καλεί το Συμβούλιο να συντονίσει καλύτερα την ανθρωπιστική δράση από κοινού με τους άλλους διεθνείς φορείς, να αυξήσει τη βοήθεια προς τους πρόσφυγες της περιοχής[semigr ] ζητεί από το Συμβούλιο και από τα κράτη μέλη να αναλάβουν τις ευθύνες τους και να αρθούν στο ύψος της γεναιοδωρίας των ευρωπαϊκών λαών οι οποίοι, κατά δεκάδες χιλιάδες, είναι έτοιμοι να υποδεχθούν σπίτι τους πρόσφυγες από το Κοσσυφοπέδιο εν αναμονή των καταλλήλων συνθηκών που θα επιτρέψουν την επιστροφή τους στο Κοσσυφοπέδιο[semigr ]

10. τονίζει, ωστόσο, ότι δεν πρέπει να φύγουν πρόσφυγες από την περιοχή παρά μόνο σε εθελοντική βάση[semigr ]

11. εκφράζει την ικανοποίησή του για την απόφαση που έλαβε πρόσφατα η Επιτροπή να διαθέσει 250 εκατ. ευρώ ως βοήθεια προς τους εκτοπιζόμενους πληθυσμούς του Κοσσυφοπεδίου και προς τις όμορες χώρες που πλήττονται κυρίως από την πολιτική μαζικού εκτοπισμού, καλεί δε την Επιτροπή και το Συμβούλιο να αναλάβουν δράση σε στενή συνεργασία με το Ευρωπαϊκό Κοινοβούλιο ως βραχίονα της αρμόδιας επί του προϋπολογισμού της Ένωσης αρχής[semigr ]

12. προτρέπει τις κυβερνήσεις των κρατών μελών να συμφωνήσουν και να εγκρίνουν χωρίς περαιτέρω καθυστέρηση την προτεινόμενη κοινή δράση της ΕΕ για την προσωρινή προστασία των εκτοπισθέντων ατόμων και για την αλληλεγγύη, ώστε να παράσχουν άμεση προστασία στα εκτοπισθέντα από το Κοσσυφοπέδιο άτομα μέσα στην ΕΕ[semigr ]

13. καλεί την Επιτροπή, το Συμβούλιο και τα κράτη μέλη να αναλάβουν - σε συνεργασία με τις ΗΠΑ και τη Ρωσία - μείζονα πρωτοβουλία, σε πλαίσιο κοινής στρατηγικής αποφασισμένης από το Συμβούλιο, για τα νότια Βαλκάνια, με στόχο την οικονομική και κοινωνική ανασυγκρότηση της περιοχής στο σύνολό της, και επαναλαμβάνει ότι η Νοτιοανατολική Ευρώπη χρειάζεται ένα Σύμφωνο Σταθερότητας που να ανοίγει το δρόμο για μια μακροπρόθεσμη διαδικασία πολιτικής και οικονομικής σταθεροποίησης σε πλαίσιο βελτιωμένων σχέσεων με την Ευρωπαϊκή Ένωση[semigr ]

14. θεωρεί ότι η ειρήνη και η σταθερότητα ολόκληρης της περιοχής καθιστούν απαραίτητη την εγκατάσταση της δημοκρατίας και του κράτους δικαίου στη Γιουγκοσλαβία, και καλεί, κατά συνέπεια, το Συμβούλιο και την Επιτροπή να αυξήσουν τις πρωτοβουλίες ενημέρωσης προς τους πληθυσμούς της Σερβίας και του Μαυροβουνίου, ιδίως μέσω εκπομπών στη σερβική γλώσσα[semigr ]

15. ζητεί από τις αρχές του Βελιγραδίου να εγγυηθούν την πλήρη ελευθερία κινήσεων του δρ. Ibrahim Rugova, κατόχου του Βραβείου Ζαχάρωφ, και τον προσκαλεί να έλθει να εκφράσει τις απόψεις του ενώπιον της Επιτροπής Εξωτερικών Υποθέσεων[semigr ]

16. καλεί το Συμβούλιο να εντείνει και να ενδυναμώσει τις σχέσεις με την Κυβέρνηση του Μαυροβουνίου, ο ρόλος της οποίας υπήρξε ζωτικής σημασίας για την αναχαίτιση της εξάπλωσης της διένεξης[semigr ]

17. καλεί το Συμβούλιο και τα κράτη μέλη να αναλάβουν μείζονα πρωτοβουλία μεταρρύθμισης των Ηνωμένων Εθνών, προκειμένου να αυξηθεί η δυνατότητά τους να συμμετέχουν πλήρως σε όλες τις δραστηριότητες ειρήνευσης και διατήρησης της ειρήνης, αφενός και να ενισχύσουν την Κοινή Εξωτερική Πολιτική και Πολιτική Ασφάλειας, προκειμένου να αποκτήσουν και τα ίδια τη δυνατότητα ειρήνευσης και διατήρησης της ειρήνης στην Ευρωπαϊκή Ένωση[semigr ]

18. ζητεί την προσαγωγή του Προέδρου Μιλόσεβιτς, καθώς και των άλλων υπευθύνων για εγκλήματα πολέμου και εθνοκάθαρση, ενώπιον του Διεθνούς Ποινικού Δικαστηρίου για την πρώην Γιουγκοσλαβία, και επαναλαμβάνει το αίτημά του προς τα κράτη που κατέχουν αποδεικτικά στοιχεία που στοιχειοθετούν την ποινική και πολιτική ευθύνη τους για τα εγκλήματα που διεπράχθησαν στην Κροατία, τη Βοσνία και το Κοσσυφοπέδιο, να τα διαβιβάσουν αμέσως στο εν λόγω δικαστήριο[semigr ] απευθύνει έκκληση προς τις μη κυβερνητικές οργανώσεις που έχουν την απαραίτητη εμπειρία να υποστηρίξουν τις έρευνες για την εξεύρεση μαρτύρων και αποδεικτικών στοιχείων σχετικά με τις αυθαιρεσίες που διεπράχθησαν[semigr ]

19. ζητεί την κύρωση του Καταστατικού ενός Διεθνούς Ποινικού Δικαστηρίου ως μέσου για την αποτροπή μελλοντικών εγκλημάτων πολέμου[semigr ]

20. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, το ΝΑΤΟ, τα Ηνωμένα Έθνη, τον Πρόεδρο Μιλόσεβιτς και τις κυβερνήσεις και τα κοινοβούλια της Αλβανίας, της Πρώην Γιουγκοσλαβικής Δημοκρατίας της Μακεδονίας, της Ομοσπονδιακής Δημοκρατίας της Γιουγκοσλαβίας, του Μαυροβουνίου και της Σερβίας, καθώς και στον κ. Ibrahim Rugova.